|  |  |
| --- | --- |
| ujmegye | Hajdú-Bihar Vármegye Önkormányzatának  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **8.** |

|  |  |
| --- | --- |
| **Előterjesztő:** | Bulcsu László, a Közgyűlés alelnöke |
| **Tárgy:** | Pályázat benyújtása a HUNG-2024 „a nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatására” tárgyú felhívásra |
| **Készítette:** | Dr. Dráviczky Gyöngyi |
| **Véleményező bizottságok:** | Fejlesztési, Tervezési és Stratégiai Bizottság  Pénzügyi Bizottság |

**Tisztelt Közgyűlés!**

Az agrárminiszter a Hungarikum Bizottság elnökeként a nemzeti értékek és hungarikumok népszerűsítésének, megismertetésének, megőrzésének és gondozásának támogatására nyílt 2024. évben is pályázatot hirdetett.

A pályázat célja a magyar nemzeti értékekről és a hungarikumokról szóló 2012. évi XXX. törvény (továbbiakban: Htv.) szerinti települési, tájegységi, vármegyei nemzeti értékek, külhoni magyarság nemzeti értékei, ágazati értékek, kiemelkedő nemzeti értékek, valamint a hungarikumok megismertetése és népszerűsítése határon belül és külhonban. A pályázat kiemelt célja, hogy elősegítse a nemzeti értékek megőrzését a következő generációk számára, hogy mindennapjaik részévé váljanak, maradjanak.

A pályázati felhívás három célterületet jelölt meg, amelyek közül a vármegyei önkormányzat az idei évben az I. és a II. célterületre is pályázhatott. A III. célterület benyújtására jogosultak köre a Magyarországon nyilvántartásba vett aktív státuszú egyéni vállalkozók, magyarországi lakóhellyel rendelkező természetes személyek voltak.

**I. célterület**:

*A Htv. szerinti nemzeti értékek (települési, tájegységi, vármegyei, ágazati, külhoni települési, külhoni tájegységi, külhoni nemzetrész értéktárban szereplő nemzeti értékek, kiemelkedő nemzeti értékek és hungarikumok) bemutatása és népszerűsítése*

**I. a) elektronikus kiadványok, honlapok, filmek készítésével**

A Htv. szerinti nemzeti értékeket, vagy az értéktár bizottság értékgyűjtő tevékenységét bemutató

* elektronikus kiadványok megalkotása, szerkesztése, összeállítása, megjelentetése;
* új honlap létrehozása, meglévő fenntartása és fejlesztése;
* új tartalomfejlesztést magában foglaló fényképsorozat, film készítése és népszerűsítése.

**I. b) jelképek használatával**

- a településre jellemző jelkép(ek)nek a településkép arculatába való beillesztése, felhasználása, azok láthatóvá tétele (pl.: egységes utcajelző táblák, házszámok, postaládák, stb.)

**I. c) rendezvények megvalósításával**

A Htv. szerinti nemzeti értékek – különösen az értéktárban szereplő hagyományok, népszokások (pl.: regölés, farsang, pünkösdi királyválasztás) - bemutatását, népszerűsítését szolgáló rendezvények, programok szervezése és lebonyolítása.

**II. célterület:**

**II. a) A magyar kultúra értékeinek megismertetése többkörös, vármegyei döntővel végződő, Kárpát-medencei szintű vetélkedőn keresztül.**

Általános iskola felső tagozatos és középiskolák diákjainak többkörös vetélkedő szervezése az identitástudatuk megerősítése és a hagyományőrzés ápolása érdekében, a vármegyei értéktár bizottságot működtető vármegyei önkormányzatok, illetőleg a Külhoni Nemzetrész Értéktárat működtető szervezetek koordinálásával.

**II. b) Értéknyilvántartó felület feltöltése**

Az AM által létrehozott értéknyilvántartó felületen a vármegyei, illetve külhoni nemzetrész értéktárában található nemzeti értékek adatainak, dokumentumainak feltöltése, valamint a települési, tájegységi, illetve külhoni települési, tájegységi értéktárakban található nemzeti értékek adatai, dokumentumai teljes körű feltöltésének vármegyei, külhoni nemzetrészi szintű koordinációs tevékenysége a Támogató által biztosított, az értéknyilvántartó felületre vonatozó oktatóportál segítségével.

Elnyerhető támogatás összege: I. célterület: 1.000.000 – 4.000.000,- Ft;

II. célterület:

1. alcél: 1.000.000 – 3.000.000,- Ft.
2. alcél: 200.000 – 2.000.000,- Ft

Tevékenység megvalósítási ideje: I. célterület: A felhívás megjelenésének napjától   
2025. június 30-ig.

II. célterület: A felhívás megjelenésének napjától   
2025. március 31-ig.

Elszámolási határidő: I. célterület: 2025. július 30.

II. célterület: 2025. április 30.

Rendelkezésre álló forrás:I. célterület: 300 millió Ft,

II. célterület: 130 millió Ft.

Támogatás formája: működési támogatásnak nem minősülő, egyszeri, vissza nem térítendő támogatás

Támogatás mértéke: az összes elszámolható költség 100%-a, a pályázathoz önerő biztosítása nem feltétel, az igényeltnél alacsonyabb összegű támogatás is megítélhető – ebben az esetben a pályázat tartalma arányosan csökkenthető.

Finanszírozás módja: egyösszegű, előleg-finanszírozás utólagos elszámolási kötelezettséggel

A pályázat benyújtásának általános feltételei:

* Egy pályázó célterületenként egy pályázat benyújtására jogosult.
* Az I. és a II. célterület esetében egy pályázattal több alcélra is igényelhető támogatás.
* A pályázónak pályázati díjat nem kell fizetni.
* A pályázatok kezelését a Támogató Hungarikum Főosztálya végzi, a beszámoló ellenőrzésébe közreműködőt vonhat be.
* A formailag megfelelő pályázatokat a Bíráló Bizottság értékeli.
* A pályázatokról a benyújtási határidő lejártát követő 60 napon belül a Bíráló Bizottság által előkészített javaslat alapján, az előterjesztést követő 10 napon belül a miniszter dönt.

A pályázat benyújtására szolgáló elektronikus felület 2024. 04. 16. 12:00-tól volt nyitva, a pályázat véglegesítésére 2024. május 6. 8.00 órától 2024. június 6. 23.59 óráig volt lehetőség azzal, hogy amennyiben a pályázati felhívásban megjelölt kertösszeg 150 %-át eléri az egyes célterületek vonatkozásában a már véglegesített pályázatok támogatási igénye (forráskimerülés) a pályázati felület automatikusan, de leghamarabb a nyitási időpontot követő 30. percben lezárul és további pályázat véglegesítésére, benyújtására nincsen lehetőség.

1. Hajdú-Bihar Vármegye Önkormányzata 2024. május 6-án sikeresen nyújtotta be pályázatát **„Táncol a vármegye”** címmel a **I. célterületre**, 4.000.000,- Ft támogatási összegre, a következő tartalommal és céllal:

A magyar néptánc a magyar népművészet egyik ága, mely kultúránk szerves részét képezi. A hagyományos népi kultúra állandóan alakult története során, elválaszthatatlan a magyar nép történeti fejlődésétől. A népi tánc a történelem viharosabb időszakaiban ugyan a háttérbe szorult, de végig jelen volt a magyarság életében. A tendencia azt mutatta, hogy a régi paraszti tánc színpadi produkcióvá válik, azonban a városi és kisebb mértékben a falusi fiatalság sok helyen úgynevezett „táncházakat” szervezett. A „táncház” módszer, mint a szellemi kulturális örökség átörökítésének magyar modellje a Hungarikumok részét képezi.

A mozgalomnak is köszönhetően egyre többen ismerik fel a néptáncban rejlő lehetőségeket, annak ritmusérzékre, zenei képességekre kifejtett pozitív hatásait. A néptánc kitűnő közösségteremtő tevékenység, mely erősíti az összetartozás érzését. A néptánc, valamint a hozzá tartozó kísérő zene, a népdalok által zenei, néprajzi, valamint földrajzi alapismeretek is bővülnek. Napjainkra élő kultúrává vált a néptánc, és a vármegyében is számos települési értékként nyilvántartott szervezet, táncegyüttes, illetve tánc van.

Hajdúböszörmény városa 2025 év tavaszán 17. alkalommal kívánja megvalósítani a Böszörményi csergetés elnevezésű rendezvényét. A nagy múltra visszatekintő program   
2008-ban indult útjára, melynek elsődleges célja a hagyományok megőrzésén túl a mai napig is az, hogy a pásztorkultúra egyes elemeit közelebb hozza a ma élő generációk széles rétegeihez.

A program a Hajdú-Bihar Vármegyei Értéktár elemét is képező Magyar szürke hajtóút egyik, a hajdúböszörményi vásártéren található Oxenweg – magyar szürke marha szobránál gyülekezővel kezdődik, ahonnan a népviseletbe, cifra szűrbe, csikós ruhába öltözött emberek sokasága vonul együtt a város főterére, melynek köszönhetően a résztvevők betekintést nyerhetnek a pásztortársadalom kultúrájába, megismerhetik tradicionális viseletüket (magyar cifraszűr, Mihalkó-féle hortobágyi pásztorkalap), eszközeiket, mint a vármegyei értéktárban is szereplő csikóbőrös kulacsot, a karikás ostort, vagy a fokost. Az évek során a csergetők létszáma már elérte a 200 főt is, akik a város főterén a déli harangszóra egyszerre kezdik el karikás ostorukkal a csergetést. A böszörményi csergetés felvételt nyert a település értéktárába, de a város főterét, a Bocskai teret körbe vevő épületek, a városháza és a gimnázium épülete mellett a református templom, vagy az itt elhelyezett Bocskai szobor a hajdú katonával, mind a települési értékek sorába tartozik. A rendezvényt minden évben megtisztelik jelenlétükkel Hortobágy örökös pásztorai is. A program alkalmával a Kiemelkedő Magyar Értékek, illetve a Hungarikumok mellett a helyi települési értéktárban szereplő értékek sokasága kerül elérhetővé és megtekinthetővé a rendezvény résztvevői és látogatói számára, mint például a rendezvénynek helyet adó főtéren elhelyezkedő Hajdúkerület székháza, vármegyénk legrégebbi középülete, mely ma a Hajdúsági Múzeumnak ad otthont, ahol Báthory Gábor oklevele mellett a Hajdúböszörményi csengő, valamint a bronzkincsek is fellelhetők. A programot minden évben a köszöntőket követően élő népzenei kíséret mellett néptánccsoport műsora színesíti.

A pályázatunk keretein belül elsődlegesen a települési értéktárak elemeit képező néptáncegyütteseket kívánjuk felkeresni, meghívni, és színpadra állítani, hogy az egyébként hazánk, illetve a települési értékek sokaságát felvonultató rendezvényt előadásukkal tovább színesítsék. Elsősorban a szűkebb régió néptánc- és népzenei hagyományait kívánjuk bemutatni zenekari kíséret mellett, és a vármegye néptánccsoportjainak fellépését követően táncház keretében kívánjuk biztosítani a rendezvényre kilátogató vendégek számára is a lehetőséget arra, hogy megismerjék és kipróbálhassák a hajdúsági táncokat. Pályázatunkban néptánc előadásokat kívánunk színpadra állítani, élő zenei kíséret mellett, melyet táncház megtartása követ.

A hungarikumok sorát gyarapítja a magyar gulyásleves, melynek fő alapanyaga a kiemelkedő nemzeti érték, a magyar szürke marhahús. Alföldi bográcsos pásztorétel a krumpliból, száraztésztából, szalonna/zsír, só és víz hozzáadásával, szabad tűzön készülő slambuc is, melynek helyi változata, a Hajdúböszörményi slambuc az települési értéktár elemei között is szerepel. A Hajdúsági Múzeum udvarán a helyi szervezőkkel együttműködve üstben és bográcsban készülő ételek biztosítják a fellépő néptáncosok számára az ellátást, valamint a vendégek számára a kóstoltatást.

1. Hajdú-Bihar Vármegye Önkormányzata 2024. május 6-án sikeresen nyújtotta be pályázatát **„Értékes Vármegyénk”** címmel a II. célterület a), valamint b) alcéljára, 4.999.999,- Ft támogatási összegre, a következő tartalommal és céllal:

Önkormányzatunk fontosnak tartja a fiatalok értékeink iránti érdeklődésének fenntartását, tudásuk játékos formában történő bővítését, ezáltal is erősítve a nemzeti identitásukat. A pályázat keretében a vármegyében működő valamennyi oktatási intézménybe megküldjük a vetélkedőre szóló felhívást. Ősszel kezdődik az első forduló, 2025. év elején a középdöntő, melyek mindegyike elektronikus úton, feladatlapok kitöltésével zajlik. A döntő kora tavasszal, személyes jelenléttel kerül lebonyolításra. Mindhárom forduló felöleli a települési, vármegyei értékek, a kiemelkedő nemzeti értékek és a Hungarikumok teljes skáláját. A feladatlapok összeállítása során kiemelkedő hangsúlyt fektetünk a Hajdú-Bihar Vármegyei Értéktárban szereplő értékek megismertetésére.

Elődöntő: online, a jelentkező csoportok számára kiküldött feladatlapok megoldásával.

Középdöntő: online, kiemelt téma: a Hajdú-Bihar vármegyei értéktárban szereplő értékek. A feladatlapok (kvízek, igaz/hamis állítások, képfelismerések, totó, keresztrejtvény, stb.) mellett a csapatok feladata, hogy készítsenek a vármegye egy olyan értékéről felterjesztő javaslatot települési értéktárba történő felvételre, amely még nem szerepel egyetlen vármegyében található település értéktárában sem. A döntőbe mindkét korosztályban a legjobb 8 csapat kerülhet be.

Döntő: személyes részvétellel, új típusú feladatokkal (érzékszervi feladatok, pl: hangfelismerés, kóstolás, szaglás, ügyességi feladat, stb.) továbbá a csoportok egy, legalább kiemelkedő nemzeti érték szintjén nyilvántartott értéket interaktív módon mutassák be a verseny többi résztvevője és a zsűri tagjai számára.

A rendezvényeknek a Vármegyeháza ad otthont. Mindkét korosztályban az első három helyezett csoport és felkészítő pedagógusok számára ajándékokkal kívánjuk elismeri azt a plusz munkát, amelyet a felkészülés jelentett számukra, illetve a döntők alatt ellátást biztosítunk a résztvevők számára.

A II. célterület esetén elsődleges feladat a vármegyei értéktárban jelenleg szereplő értékre vonatkozó dokumentáció, adatbázis felülvizsgálata, rendszerezése, aktualizálása. Kapcsolatfelvétel a vármegyében működő települési értéktárakkal, dokumentumok bekérése, feldolgozása, meglévő adatbázisba történő beillesztése. Hiányzó, kevésbé jó minőségű fényképfelvételek estén fotódokumentáció készítése, rendszerezése. Az értéknyilvántartó rendszer kezelésének megismerése, a dokumentumok folyamatos feltöltése. Koordinációs feladatok ellátása, a települési értékek feldolgozását végző személyek munkájának segítése.

Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelete 8. § (2) bekezdése szerint a közgyűlés elnöke a közgyűlés soron következő ülésének napja előtt lejáró pályázati benyújtási határidő esetén jogosult a pályázat benyújtására, azzal összefüggésben kötelezettség vállalására. A benyújtott pályázatról a közgyűlés a legközelebbi ülésén, a HUNG 2024 pályázatok esetén jelen előterjesztés megtárgyalásával dönt.

Kérem a közgyűlést, hogy a határozati javaslatok elfogadásával támogassa a pályázatok benyújtását.

1. **HATÁROZATI JAVASLAT**

Hajdú-Bihar Vármegye Önkormányzata Közgyűlése a magyar nemzeti értékekről és a hungarikumokról szóló 2012. évi XXX. törvény 2. §-a, valamint a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló4/2023. (IV. 3.) önkormányzati rendelete 8. § (2) bekezdése foglaltak alapján – figyelemmel Magyarország Alaptörvénye P) cikkének (1) bekezdésében foglaltakra -, értékeink átörökítése céljából

jóváhagyja az Agrárminisztérium HUNG-2024 kódjelű, a nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatására tárgyú felhívásának I. célterületére **„Táncol a vármegye”** címmel, 4.000.000,- Ft támogatási összegre benyújtott pályázatot.

1. **HATÁROZATI JAVASLAT**

Hajdú-Bihar Vármegye Önkormányzata Közgyűlése a magyar nemzeti értékekről és a hungarikumokról szóló 2012. évi XXX. törvény 2. §-a, valamint a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló4/2023. (IV. 3.) önkormányzati rendelete 8. § (2) bekezdése foglaltak alapján – figyelemmel Magyarország Alaptörvénye P) cikkének (1) bekezdésében foglaltakra -, értékeink átörökítése céljából

jóváhagyja az Agrárminisztérium HUNG-2024 kódjelű, a nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatására tárgyú felhívásának II. célterületére **„Értékes Vármegyénk”** címmel, 4.999.999,- Ft támogatási összegre benyújtott pályázatot.

**Az I-II. határozati javaslat elfogadása minősített többséget igényel.**

Debrecen, 2024. május 17.

|  |
| --- |
| **Bulcsu László** |
| **alelnök** |

Az előterjesztés a törvényességi követelményeknek megfelel:

|  |
| --- |
| Dr. Dobi Csaba |
| jegyző |